Аџьынџьтәылатә еибашьраҿы аҧсуа жәлар риааира 25 шықәса ахыҵра азгәаҭара аламҭалаз, Аҧсны афырхацәа ргәалашәара анаунагӡатәразы, Аҧсны Аҳәынҭқарра Ахәаахәҭра-ааглыхратә палата иаҧшьнагеит Агәыҳалалратә фонд «Ахақәиҭра апарк» аҧҵаразы. Афонд ихадоу хықәкны иамоуп Ахақәиҭра ашҭа иаҧну апарк адгьылҵакыра аиҿкааразы аҧаратә хархәагақәа реизгара.
Ҭыҧс иааннакылои Ахақәиҭра ашҭа ҳара ҳзы? Ари аҭыҧ иагәалашәоит раҧхьатәи апарад аҽынтәи агәырӷьара, ҳфырхацәа рҧылара агәырӷьара. Ари ашҭа ҳиааира иасимволуп, ари ашҭа ҳхақәиҭра иасимволуп. Ҳара иаҳуалуп иара аиҿкаара, еиҿкааны анаҩстәи абиҧарақәа рымадара.
Акыр ҵуам, Ахақәиҭра ашҭа иаҧну апарк ахьӡ ҧшӡа ахҵоуижьҭеи - «Ахақәиҭра апарк». Ужәшьҭа иааит аамҭа, ҳеидгыланы, ари апарк ахаҿра ҳарҧшӡап!
Цәыббра 25, 2015 шықәсазы Аҧснытәи Аҳәынҭқарратә Филармониаҿы имҩаҧгахоит агәыҳалалратә концерт, уаҟа ирылаҳәахоит ари апроект аҳәаақәа ирҭагӡаны амарафон аҿы адгылареи ацхыраареи ҳазҭаз ауаа рыхьыӡқәа.
Ҳара ишәылаҳҳәоит агәыҳалалратә марафон «Ахақәиҭра апарк» аусуара ишалагаз. Аҳәара ҟаҳҵоит ацхыраареи адгылареи ҳашәҭарц азы.
Ахақәиҭра апарк аҭоурых уара улагала алаҵа.